**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НЕНО ДИМОВ – МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Постановление на Министерския съвет (ПМС) за приемане на Наредба за намаляване на националните емисии на определени атмосферни замърсители*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл.31, ал.2 от Устройствения правилник на Министерския съвет и на неговата администрация (УПМСНА), внасям за разглеждане проект на ПМС за приемане на Наредба за намаляване на националните емисии на определени атмосферни замърсители (Наредбата).

Проектът на Наредбата има за цел изпълнение на ангажимент на Република България за привеждане в съответствие на националното законодателство с новоприетото европейско – транспониране на основната част от изискванията на Директива (ЕС) 2016/2284 на Европейския парламент и на Съвета от 14 декември 2016 година за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО (Директива (ЕС) 2016/2284) в Наредба за намаляване на националните емисии на определени атмосферни замърсители (Наредбата), във връзка с което има текуща процедура за нарушение срещу България № 2018/0242 по описа на Европейската комисия. С проекта на Наредбата се установяват национални задължения за намаляване на емисиите на серен диоксид (SO2), азотни оксиди (NOx), неметанови летливи органични съединения (НМЛОС), амоняк (NH3) и фини прахови частици (ФПЧ2.5) от 2020г. до 2029г. и от 2030г. нататък, в сравнение с приетата за базова 2005г., като за целта се разработва Национална програма за контрол на замърсяването на въздуха (НПКЗВ). Националните задължения за намаляване на емисиите са определени в резултат на интензивни преговори с Европейската комисия в процеса на изготвяне и приемане на директивата, като за България за почти всички замърсители са около или под средните, определени за държавите-членки на Европейския съюз. В проекта на Наредбата се определят изискванията за изготвянето, приемането и прилагането на НПКЗВ, съгласно изискванията на чл.6 от Директива (ЕС) 2016/2284 с цел осигуряване на реален принос за постигането на целите за намаляване на емисиите на посочените замърсители. В програмата трябва да се предвидят мерки във всички сектори, които са по-значими, източници на емисии в атмосферния въздух, включително селско стопанство, автомобилен транспорт, битово отопление (мерките в енергетиката и промишлеността произтичат от задължения по европейското законодателство).

Националната програма за контрол на замърсяването на въздуха е включена в *Мярка 571: Изпълнение на Решение на Съда на Европейския съюз и предотвратяване на следващо решение за налагане на финансови санкции, съгласно което България не е изпълнила задълженията си за спазване на нормите за качеството на атмосферния въздух по показател фини прахови частици* към *Цел 145: Подобряване качеството на атмосферния въздух в населените места. Разширяване на комплекса от мерки за опазване чистотата на атмосферния въздух. Разработване на национална програма за качеството на атмосферния въздух* от Програмата за управление на правителството на Република България за периода 2017-2021г.

С проекта на Наредбата се осигурява също мониторингът на отрицателните въздействия на замърсяването на въздуха върху екосистемите въз основа нa мрежа от станции за мониторинг, представителна за наличните в страната типове екосистеми, като се прилага икономически ефективен и основан на риска подход.

Със заключителните разпоредби на предложения проект на ПМС се изменят:

* + Наредбата за ограничаване на емисиите на определени замърсители, изпускани в атмосферата от средни горивни инсталации във връзка с изменения и допълнения на Закона за опазване на околната среда и във връзка с промяна на статута на Националния институт по метрология и хидрология;
  + Наредбата за реда и начина за организиране на националните инвентаризации на емисиите на вредни вещества и парникови газове в атмосферата, във връзка с промяна на статута на Националния институт по метеорология и хидрология.

Очакваните резултати от приемането на проекта на ПМС са:

* Хармонизирано и приведено в съответствие с европейското, национално законодателство посредством транспониране на Директива (ЕС) 2016/2284;
* Наличие на нормативно основание за постигне на целите за намаляване на емисиите на SO2, NOx, НМЛОС, NH3 и ФПЧ2.5 от 2020г. до 2029г. и от 2030г. нататък;
* Предпоставки за намаляване на възможните рискове за здравето на човека и околната среда от емисиите на SO2, NOx, НМЛОС, NH3 и ФПЧ2.5, изпускани в атмосферния въздух в резултат от антропогенната дейност на човека;
* Провеждане на мониторинг на отрицателните въздействия на замърсяването на въздуха върху екосистемите;
* Постигне на правна яснота посредством актуализиране на разпоредби, свързани с прилагане на нормативни актове в областта на опазване чистотата на атмосферния въздух.

За изпълнението на дейностите по прилагането на предложения проект на акт не са необходими допълнителни разходи/трансфери и други плащания по бюджета на Министерството на околната среда и водите, поради което е приложена финансова обосновка, съгласно приложение 2.2 към чл.35, ал.1, т.4, буква „б“ от УПМСНА.

В съответствие с изискванията на чл.35, ал.1, т.3 от УПМСНА, към проекта на постановление е изготвена справка за съответствие с Директива (ЕС) 2016/2284, посочваща степента на хармонизиране на националния нормативен акт.

Проектът на ПМС, заедно с доклада и частичната предварителна оценка на въздействието, е обявен за публично обсъждане на интернет страницата на Министерството на околната среда и водите и на портала на МС за обществени консултации, съгласно изискванията на чл.26 от Закона за нормативните актове.

Проектът на ПМС е съгласуван в съответствие с чл.32 и чл.34 от УПМСНА. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл.8, ал.2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Наредба за намаляване на националните емисии на определени атмосферни замърсители.

**НЕНО ДИМОВ**

*МИНИСТЪР НА ОКОЛНАТА СРЕДА И ВОДИТЕ*